Petter Borgli

Petter Julian Borgli (født 29. mai 1953) er en norsk filmprodusent.

Han vokste opp i Bærum og er bror av Pia Borgli. Han er far til Vanessa Borgli.

Borgli kom inn i filmbransjen i 1972 som sjåfør for Norsk Film AS i hjemkommunen Bærum. Siden Når villdyret våkner ble spilt inn med engelsktalende filmcrew, og Borgli var halvt britisk, ble han trukket med i arbeidet på settet. Han fikk ideen til filmen Orions belte da han fikk Jon Michelets roman Orions belte i julegave i 1978, i en alder av 25 år. Han og Dag Alveberg opprettet selskapet Filmeffekt for å produsere en film på basis av romanen. De hadde ingen filmutdannelse eller erfaring med filmproduksjon, men jobbet sakte, men sikkert med finansiering. I mellomtida jobbet Borgli og Alveberg med spesialeffekter på blant annet Star Wars Episode V: Imperiet slår tilbake, som ble innspilt i Norge i 1979.

I Storbritannia hyret de manusforfatter Richard Harris og regissør Tristan de Vere Cole til lage Orions belte. De skaffet investorer og til slutt statsstøtte, finansierte filmcrew samt båten MS «Sognefjord», som ble brukt som «studiobåt» der Orions belte ble spilt inn, på Svalbard. Verdens Gang kalte Borgli og Alveberg for «Norges eneste eksperter på filmeffekter» og «Norges dristigste filmprodusenter».

Filmeffekt produserte ytterligere 11 filmer, publisert mellom 1986 og 1991. De mest kjente av dem regnes å være Etter Rubicon (1987), Dykket (1989) og Herman (1990). Etter dette gikk «Norges mest produktive filmselskap» med «norsk films blanding av 'wonderboys' og hardt arbeidende filmhåndverkere» under, som følger av tap på produksjonen Den hvite viking. Per Haddal i Aftenposten oppsummerte at «Filmeffekts publikumsfilmer holder en uvanlig høy standard i norsk sammenheng og at duoen bak filmeffekt, Alveberg og Petter Borgli, skiller seg ut fra mye middelmådighet både med hensyn til pågangsmot, kreativitet, sunn sans og resultatorientering».

Samarbeidet med Dag Alveberg ble deretter byttet ut med selskapet Nordic Screen. Borgli ble nominert til Gullbjørnen både for den første produksjonen Telegrafisten (1993) og for den andre, Ti kniver i hjertet (1994). Dagbladet kalte Borgli «det nærmeste vi kommer Hollywood-begrepet filmmogul her hjemme». Av etterfølgende filmer som Tashunga (1996), Insomnia (1997), Salige er de som tørster (1997), Aberdeen (2000) og The Beautiful Country (2004), ble Borgli også nominert til Gullbjørnen for den siste. The Beautiful Country ble for øvrig produsert i perioden da Borgli var daglig leder i Dinamo Story, fra 2002 til 2005.

Referanser

Eksterne lenker 
 

Norske filmprodusenter
Personer fra Bærum kommune
Personer fra Asker kommune